SAOU doen stappe om Schweizer-onnie se skorsing te betwisBetogers by die Laerskool Schweizer-Reneke. Foto: ANA Die Suid-Afrikaanse Onderwysersunie (SAOU) het met stappe begin om die skorsing te betwis van ŉ onderwyseres van die Laerskool Schweizer-Reneke wat vandeesweek deur die beheerliggaam van die skool en die LUR vir onderwys in Noordwes geskors is. Die SAOU se Chris Klopper sê die unie het reeds regsadvies bekom dat Elana Barkhuizen se skorsing “hoegenaamd nie voldoen aan die beginsels van regmatigheid en van prosedurele en substantiewe billikheid nie”. Klopper meen die skorsing is niks anders as ŉ dekmantel van politieke opportunisme en magsmisbruik nie. “Ons het reeds begin met prosesse om die skorsing te betwis,” sê Klopper. “Tydens ons persoonlike besoek aan Laerskool Schweizer-Reneke het ons ook verneem dat die departement beoog om ŉ tweede opvoeder te skors. Die redes wat, soos ons verneem, aangevoer word, is eweneens twyfelagtig.” Klopper sê die SAOU het reeds voorheen bevestig dat hy nie ten gunste van enige vorm van diskriminasie is nie, maar dat hy terselfdertyd enige ad hoc- en twyfelagtige prosesse sal teenstaan. “Ons het tydens die besoek [aan die skool] die versekering aan SAOU-lede gegee dat ons geen steen onaangeroer sal laat om hulle regte te beskerm nie.” Volgens Klopper het die beheerliggaam van Laerskool Schweizer-Reneke nie vir Barkhuizen van ŉ brief voorsien waarin die redes uitgestippel word hoekom sy geskors word nie en is sy ook nie geleentheid gegee om redes te verskaf oor hoekom sy nié geskors moet word nie. “Dit was ŉ gesamentlike besluit van die beheerliggaam en die LUR en hulle was onder groot druk van die betogers buite die skool en toe is sy net geskors,” sê Klopper. “Die korrekte prosesse is nie gevolg nie en dit is ook die regsadvies wat ons ontvang het dat daar gronde is om hierdie prosesse te betwis.” Klopper sê die SAOU sal ŉ brief aan die skoolbeheerliggaam, aangesien hulle Barkhuizen se werkgewer is, stuur om te versoek dat haar skorsing onmiddellik opgehef word omdat die behoorlike prosesse nie gevolg is nie. Indien die beheerliggaam nie aan dié versoek gehoor wil gee nie, sal die SAOU ‘n dringende hofaansoek indien. Hy sê verder dat beamptes van die SAOU vanaf Maandag by Laerskool Schweizer-Reneke sal wees ten tyde van die departement van onderwys se ondersoek na die saak om te verseker dat die unie se lede nie deur ondersoekers geïntimideer of geviktimiseer word nie. Die SAOU-beamptes sal ook hul lede bystaan en adviseer indien verklarings afgelê moet word en verseker dat die regte prosesse gevolg word. EFF-ondersteuners was van die betogers wat op die perseel van die Laerskool Schweizer-Reneke geprotesteer het. Foto: ANA Klopper sê die unie het vandag met sy regspan oorleg gepleeg en prosesse om die skorsing te betwis sal voor Maandag in werking gestel word. “Die magsmisbruik van die LUR en die departement is afkeurenswaardig en kan in geen omstandighede aanvaar word nie. Dit sal in die gepaste forums beveg word,” sê hy. Hy sê hy is bewus daarvan dat die vakbond Solidariteit vir Barkhuizen sal verteenwoordig om haar skorsing te betwis. Maroela Media het voorheen berig Barkhuizen is geskors nadat ŉ foto aan die lig gekom het van leerders van ŉ graad R-klas by die skool wat op hul eerste skooldag afgeneem is. Op die foto kan gesien word hoe wit kinders in die klas almal saam by ŉ groot tafel in die middel van die klas sit, terwyl vier swart kinders alleen by ŉ tafel voor die deur van die klas sit. Verskeie politici, politieke partye en organisasies het woedend op die foto gereageer en meen dit is duidelik dat die leerders in die klas volgens ras geskei is. Jozeph du Plessis, voorsitter van die skool se beheerliggaam, het vroeër aan Maroela Media ontken dat die kinders op grond van ras geskei is en sê die omstrede foto is kort ná die begin van die eerste skooldag geneem toe almal nog vreemd en onseker was. Lees alle vorige berigte oor Laerskool Schweizer-Reneke op Maroela Media. [Red] Hierdie berig is aangepas sedert dit oorspronklik gepubliseer is.